L-Ispeaker Anġlu Farrugia wissa lill-membri tal-Parlament li kien lest jaġġorna s-seduta parlamentari bl-istess aġenda jekk jinqala’ diżordni kbir fil-Kamra tad-Deputati bħalma ġara fis-seduta tat-Tlieta filgħaxija. Huwa saħaq illi l-Parlament mhix arena fejn isir l-għajjat u l-ordnijiet permanenti tal-Kamra ituh il-poter li jieħu passi oħra. L-Ispeaker Farrugia qal dan fil-bidu tas-seduta tal-Erbgħa fejn irrefera għall-inċidenti fil-Parlament u barra fil-jum ta’ qabel. Huwa qal illi ħa passi biex żdiedet is-sigurtà fl-inħawi tal-Parlament inkluż il-parkeġġ fl-interess tad-deputati. Huwa qal li għamel dan ukoll fid-dawl ta’ ħsarat li saru fil-vetturi ta’ diversi membri parlamentari. Wara li d-deputati Nazzjonalisti ħarġu ’l barra, b’uħud ilmentaw mis-sigurtà li sejħu esaġerata, il-Pulizija ressqu l-barrikati eqreb lejn il-Parlament u l-aċċess għall-pubbliku quddiem il-Parlament żdied. Ara wkoll: AĠĠORNAT: Pulizija jaqla’ daqqa ta’ ponn – l-aggressur se jitressaq il-Qorti